Nous, officiaux de la court de Besencon, faisons savoir... que... Guillaumes, diz Moutons, dou Saçoy, damoisiaux, ait cogneu en droit par devant nostre comandemant que il a repris en fey et en chasement et est entrez en l’omaige de noble baron monsignour Jeham de Chalon, signour d’Allay, de toutes les choses que lidiz Guillaumes Moutons a et tient à l’ile qui siet en la reviere de Broinne, par ensi comme lidiz Guillaumes Moutons le tenoit en fié et en chasemant de mons. Henry de Chemins, chevalier, et de dame Aelis, sa fame, c’est assavoir en homes, en eaux, en sieges de molins, en pescheries, en rentes, en signories, en champs, en mès, en fiez, en justices grant et petites, en prez, bois et toutes autres choses, queles qu’eles soient. Et a promis lidiz Guillaume Mouton, par devant ledit nostre commandemant, par son soiremant doné sus saints evangiles, que il contre les choses devantdites ne venra ne fera venir, per lui ne per autres, mais fermemant et sanz corrumpre les gardera; et a volu et outroiez lidiz Guillaumes que, se il venoit encontre les choses dessusdites ou contre aucunes d’icelles, que nous le controignons et façons controindre per sentence d’escommuniemant, et s’est submis et submet, lui et ses hoirs, quant à cex choses dessusdites tenir et garder, à la jurisdicion de la court de Besençon; et a renuncez... En tesmoignaige de laquel chose, nous, à la priere doudit Guillaume, faite à nous par ledit nostre commandemant, avons mis le seel de la court de Besençon en cex presentes lettres, faites et données le lendi devant la feste des apostres Symon et Jude, l’an Nostre Seignour corrant per mil doux cenz quatre vinz et dix.